李允蹈以詩見詒走筆和之李號能詩諸貴人客也
作者：孫應時
朝代：宋

paragraphs: 四海夥人物，百年各馳驅。
持身付埃塵，擾擾竟何須。
臨邛家四壁，洛北飯一孟。
白首頗光榮，不媿初心無。
男兒胸中奇，玉虹自呵噓。
滄浪振幽潔，沆瀣餐雲腴。
養性一無累，經世乃其餘。
芙蓉爲裳衣，秋蘭爲珮琚。
西遊畧崑崙，東征拂玄菟。
乘風羾天門，九闕請三呼。
太息治安策，中流資一壺。
河山洗祲氛，日月行天衢。
凌煙千載容，丹青爲君鋪。
請君辦此事，勿待餘子俱。
我懶復無用，藜羹守故書。
敢云驪龍睡，妄意淵中珠。